+-----------------------------------------------------------------------+
| 4.  การวิจัยและพัฒนา                                                     |
+-----------------------------------------------------------------------+

งานวิจัยและพัฒนาอย่างต่อเนื่องของบริษัทนับได้ว่าเป็นเบื้องหลังความสำเร็จของบริษัทในการเป็นผู้นำใน
อุตสาหกรรมอันยาวนานกว่า 20 ปี
บริษัทมีทีมงานที่มีคุณภาพในระดับแนวหน้าของอุตสาหกรรมการเกษตรของประเทศไทย
ซึ่งมีการร่วมทำงานกับหน่วยงานภายนอก อันได้แก่ สถาบันวิจัยทั้งในและต่างประเทศ
ผู้ชำนาญการเฉพาะด้าน ลูกค้าของบริษัทและหน่วยงานราชการต่างๆ
ด้วยจุดประสงค์หลักในการทำให้อุตสาหกรรมคงอยู่ได้อย่างยั่งยืน

นอกเหนือจากการพัฒนาเพื่อความยั่งยืนของอุตสาหกรรมโดยรวมแล้วนั้น
บริษัทได้ให้ความสำคัญเสมอกับการพัฒนาสินค้าให้เป็นไปตามความต้องการของผู้บริโภค
การผลิตสินค้าให้สอดคล้องกับกฎระเบียบและมาตรฐานการผลิตที่แตกต่างสำหรับลูกค้าแต่ละรายทั่วโลก
และด้วยความสามารถในการพัฒนาสินค้าและปรับปรุงระบบการเลี้ยงสัตว์ของบริษัทให้มีประสิทธิภาพได้มาตรฐานนั้น
ทำให้ลูกค้ามีความเชื่อมั่นในสินค้าของบริษัทว่ามีคุณภาพ อร่อย และปลอดภัยต่อการบริโภค
ซึ่งเป็นรากฐานสำคัญในการแข่งขันบนเวทีการค้าโลกเสรีในปัจจุบัน

งานวิจัยและพัฒนาด้านพันธุ์สัตว์

งานปรับปรุงและวิจัยสายพันธุ์สัตว์อย่างต่อเนื่องของบริษัท
นับเป็นจุดแข็งหนึ่งในการทำธุรกิจเกษตรแบบครบวงจร
และเป็นส่วนสำคัญที่จะทำให้บริษัทสามารถแข่งขันได้อย่างทัดเทียมในเวทีการค้าโลก
บริษัทได้ให้ความสำคัญในการ
ปรับปรุงและคัดสายพันธุ์สัตว์ตามวิธีธรรมชาติเพื่อให้ได้มาซึ่งสายพันธุ์สัตว์ที่เหมาะสมกับการเลี้ยง
สอดคล้องกับความต้องการของผู้บริโภค
การวิจัยพัฒนาเพื่อปรับปรุงสายพันธุ์ยังให้ผลดีต่อประสิทธิภาพการเลี้ยงและอัตราการให้เนื้อของสัตว์แต่ละชนิด
ด้วยต้นทุนการผลิตที่ต่ำลง

งานวิจัยและพัฒนาด้านการผลิตอาหารสัตว์

บริษัทมีทีมงานศึกษาพัฒนาการผลิตอาหารสัตว์
ด้วยจุดมุ่งหมายในการให้ได้มาซึ่งสินค้าอาหารสัตว์คุณภาพมีอัตราแลกเนื้อสูง
รวมทั้งการลดต้นทุนในการผลิต โดย ณ ปัจจุบัน บริษัทได้นำเทคโนโลยีที่ทันสมัย
ดังเช่นระบบควบคุมการผลิตด้วยคอมพิวเตอร์ครบวงจรมาใช้ในการผลิต
และมีระบบการจัดเก็บวัตถุดิบและการผลิตที่ทำให้มีอัตราสูญเสียลดน้อยลง

งานวิจัยด้านการเลี้ยงสัตว์

บริษัทได้ปรับเปลี่ยนจากกระบวนการเลี้ยงสัตว์ตามธรรมชาติ
ให้เป็นกระบวนการเลี้ยงที่ใช้เทคโนโลยีและระบบการจัดการฟาร์มที่ทันสมัยเข้าไปช่วยในทุกๆ
ขั้นตอน รวมถึงการควบคุมคุณภาพการผลิตอย่างเข้มงวดดูแลภายใต้ระบบคอมพิวเตอร์
ตัวอย่างผลงานวิจัยและพัฒนาด้านการเลี้ยงสัตว์มีดังนี้

* ฟาร์มระบบปิดปรับอากาศสำหรับการเลี้ยงสัตว์บก - การใช้ระบบปิดปรับอากาศ (Evaporative
Cooling System) ในการเลี้ยงสัตว์ ซึ่งนับได้ว่าเป็นระบบการเลี้ยงสัตว์ที่มีสุขลักษณะที่ดี
เป็นระบบที่ทำให้มีอากาศที่เย็นสบาย การใช้แกลบรองพื้นโรงเรือนเลี้ยงสัตว์ซึ่งช่วยในการกำจัดกลิ่น
มีการให้อาหารและน้ำแบบอัตโนมัติ มีระบบตรวจสอบและควบคุมดูแล รวมจนถึงการกำจัดมลพิษต่างๆ
ที่อาจเกิดขึ้นจากการเลี้ยง

* ได้รับการรับรองมาตรฐานสวัสดิภาพสัตว์ –
บริษัทเป็นบริษัทแรกนอกสหภาพยุโรปที่ได้รับการรับรอง มาตรฐานสวัสดิภาพสัตว์ (Animal
Welfare Standard) สำหรับการผลิตไก่เพื่อการส่งออก จาก Tesco Supermarket
ผู้ค้าปลีกรายใหญ่ของประเทศอังกฤษ
ซึ่งมาตรฐานดังกล่าวนี้นับเป็นมาตรฐานการผลิตที่มีกฎระเบียบเข้มงวดที่สุดในอุตสาหกรรมการเลี้ยงสัตว์ในปัจจุบัน
กล่าวคือผู้ผลิตจะต้องดำเนินการทุกขั้นตอนที่คำนึงถึงความสุขของไก่ตลอดระยะเวลาการเลี้ยง
เป็นต้นว่า ไก่ที่เลี้ยงจะต้องมีอิสระจากความหิวและกระหาย
(มีระบบการเลี้ยงที่ให้อาหารและน้ำพอเพียง) มีอิสระจากความอึดอัด
(สภาพแวดล้อมโรงเรือนมีลักษณะเหมาะสม กว้างขวาง) มีอิสระจากความเจ็บปวด
บาดเจ็บหรือเป็นโรค (มีระบบการป้องกันโรคที่ดี การจับไก่ในแต่ละครั้งเป็นไปอย่างนุ่มนวล)
มีอิสระในการเป็นอยู่อย่างธรรมชาติ (การใช้อุปกรณ์อย่างเหมาะสม
พื้นที่การเลี้ยงที่สอดคล้องกับธรรมชาติของสัตว์) มีอิสระจากความกลัวและกังวล
(ด้วยสภาวะการเลี้ยงดูที่ไม่ทำให้เกิดความทุกข์ทรมานทางจิตใจ เช่นระหว่างการจับไก่
ก่อนการเข้าโรงเชือด)

* โปรแกรมเลี้ยงกุ้งแบบ “โปรไบโอติกฟาร์มมิ่ง” (Probiotic Farming) –
เป็นระบบที่ใช้เทคโนโลยีชีวภาพในการเลี้ยง
ซึ่งจะทำให้ได้ผลิตภัณฑ์กุ้งปลอดสารและมีคุณภาพตามมาตรฐานสุขอนามัย
โดยระบบการเลี้ยงดังกล่าวจะใช้จุลินทรีย์ที่มีประโยชน์และไม่เป็นภัยต่อสิ่งแวดล้อม
เพื่อทดแทนการใช้สารเคมี ด้วยการใช้แบคทีเรียที่ดี (Super Biotic) ไปควบคุมแบคทีเรียที่ไม่ดี
อันเป็นต้นเหตุของโรคต่างๆในกุ้ง และป้องกันไวรัสในกุ้ง ซึ่งเป็นเชื้อโรคร้ายอีกประเภท
ประกอบกับการใช้ระบบการจัดการบ่อที่มีประสิทธิภาพ จะทำให้กุ้งที่เลี้ยงแข็งแรง มีอัตราการรอดสูง
และสามารถสร้างภูมิต้านทานมาป้องกันตัวเองจากโรคได้ จึงช่วยลดต้นทุนการผลิต
ในขณะที่ผลผลิตจะมีเพิ่มสูงขึ้นกว่าการใช้สารเคมีในการเลี้ยง

* หมูปลอดสารกระตุ้นและยาปฏิชีวนะ – หมูปลอดสารของบริษัท
เป็นผลสำเร็จของระบบการจัดการในการเลี้ยงสุกรที่ปราศจากสารกระตุ้นและยาปฏิชีวนะเพื่อให้ผู้บริโภคได้บริโภคอาหารที่มีคุณภาพ
ปราศจากสารกระตุ้นและยาปฏิชีวนะในเนื้อหมู

งานวิจัยและพัฒนาด้านผลิตภัณฑ์อาหาร

บริษัทได้ให้ความสำคัญในงานวิจัยและพัฒนาเพื่อเพิ่มมูลค่าให้แก่ผลิตภัณฑ์เนื้อสัตว์ของบริษัท
ตลอดจนการคิดค้นปรับปรุงสูตรอาหารที่ผลิตจากเนื้อสัตว์เพื่อให้ได้มาซึ่งสินค้าที่ตอบสนองความต้องการของผู้บริโภคทุกกลุ่ม
ซึ่งต่างก็มีความต้องการที่ต่างกันออกไป ทีมวิจัยและพัฒนาอาหารสำเร็จรูปของ CPF
ได้ร่วมมือประสานงานกับลูกค้าพัฒนาคิดค้นผลิตภัณฑ์อาหารสำเร็จรูปได้มากมายหลายประเภทภายใต้ตราสินค้า
(Brand Name) ของลูกค้านั้นๆ

สำหรับรายจ่ายเกี่ยวกับการวิจัยและพัฒนานั้นได้รวมอยู่ในต้นทุนการผลิตของแต่ละธุรกิจ โดยในปี
2546
รายจ่ายเกี่ยวกับการวิจัยและพัฒนาสำหรับธุรกิจสัตว์บกและธุรกิจสัตว์น้ำคิดเป็นร้อยละ 0.7
ของยอดขายของธุรกิจสัตว์บก และร้อยละ 1.7 ของยอดขายอาหารกุ้ง ตามลำดับ